ธปท.เร่งออกพันธบัตรดูดสภาพคล่อง
ธปท.ออกพันธบัตรระยะสั้นดูดซับสภาพคล่องมือระวิง เหตุต่างชาติขนเงินเข้า ถือลงทุนเพิ่ม 602% เป็น 1.17 แสนล้าน
25 มี.ค. 2559

ธปท.ออกพันธบัตรระยะสั้นดูดซับสภาพคล่องมือระวิง เหตุต่างชาติขนเงินเข้า ถือลงทุนเพิ่ม 602% เป็น 1.17 แสนล้าน
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ประกาศออกประมูลขายพันธบัตร ธปท.อายุ 14 วัน รุ่น พ. 12/14/59 วงเงิน 7 หมื่นล้านบาท เพื่อดูดซับสภาพคล่องปริมาณเงินในระบบให้อยู่ในระดับที่เหมาะสมกับอัตราดอกเบี้ยนโยบายในปัจจุบันที่ 1.5% เพราะหากปล่อยให้เงินในระบบมีมากเกินไปจะกดดันอัตราดอกเบี้ยในตลาดเงินให้ต่ำลงได้ โดยเฉพาะเงินทุนระยะสั้นจากนักลงทุนต่างชาติที่ไหลเข้ามามากแต่ไม่ได้ก่อให้เกิดกิจกรรมทางเศรษฐกิจ ซึ่งหลังจากธนาคารกลางสหรัฐ (เฟด) ส่งสัญญาณไม่เร่งปรับขึ้นดอกเบี้ย เงินทุนจากต่างประเทศก็ไหลเข้ามาลงทุนในตลาดตราสารหนี้ไทยเพิ่มขึ้นต่อเนื่อง
ทั้งนี้ ธปท.ออกพันธบัตรอายุ 14 วันอย่างต่อเนื่อง โดยปีนี้เดือน ม.ค. มีวงเงินรวม 3.9 แสนล้านบาท เดือน ก.พ. 2.2 แสนล้านบาท และเดือน มี.ค. (ถึงวันที่ 24 มี.ค.) รวม 2.65 แสนล้านบาท  ในการออกพันธบัตรแต่ละครั้ง ธปท.จะเพิ่มปริมาณขึ้นเรื่อยๆ จากเดือน ม.ค. ออกครั้งละ 3-4 หมื่นล้านบาท เพิ่มเป็นครั้งละ 6.5-7 หมื่นล้านบาท ในเดือน มี.ค. นอกจากนี้เมื่อ 25 ก.พ.ที่ผ่านมา ยังได้ออกประมูลพันธบัตร ธปท.ประจำเดือน มี.ค. ในส่วนที่มีอายุคงเหลือตั้ง 91 วันถึง 3 ปี รวมกันอีก 4.85 แสนล้านบาท
น.ส.ศิรินารถ อมรธรรม ผู้อำนวยการ ฝ่ายวิจัยและพัฒนาตลาด สมาคมตลาดตราสารหนี้ไทย (Thai BMA) กล่าวว่า อัตราผลตอบแทนพันธบัตรรัฐไทยอายุ 10 ปี มีผลตอบแทนประมาณ 1.8% ต่ำกว่าพันธบัตรรัฐบาลสหรัฐที่ 1.9% พันธบัตรของไทยได้รับความสนใจจากนักลงทุนต่างชาติ ถูกมองว่าเป็นสินทรัพย์ปลอดภัยในกลุ่มประเทศตลาดเกิดใหม่ เพราะไทยได้ประโยชน์จากน้ำมันราคาถูก รวมถึงสภาพคล่องจากการดำเนินนโยบายดอกเบี้ยติดลบของญี่ปุ่นและธนาคารกลางยุโรป จึงนำเงินมาซื้อตราสารของไทยเพิ่ม
“ปัจจุบันผลตอบแทนพันธบัตรระยะยาวของไทยจะต่ำ เพราะความต้องการซื้อมีมากกว่าพันธบัตรที่มีในตลาด ซึ่งเงินทุนจากต่างประเทศที่ไหลเข้ามามักเลือกลงทุนในพันธบัตรระยะสั้นของ ธปท.มากกว่าถือพันธบัตรระยะยาวของรัฐบาล เห็นได้จากพันธบัตรรัฐบาลในสิ้นปี 2558 ที่ 5.53 หมื่นล้านบาท เพิ่มขึ้นเล็กน้อยเป็น 5.4 หมื่นล้านบาทในปัจจุบัน ขณะที่พันธบัตร ธปท.ในสิ้นปี 2558 อยู่ที่ 1.66 หมื่นล้านบาท เพิ่มขึ้นกว่า 1 แสนล้านบาท หรือ 602% เป็น 1.16 แสนล้านบาทในปัจจุบัน” น.ส.ศิรินารถ ระบุ